Sekolah Menengah Kebangsaan Hang Kasturi

Sejarah

Sekolah Menengah Kebangsaan Hang Kasturi telah dibuka pada tahun 1976 di atas tapak tanah seluas 12.16 ekar.  Apabila dibuka, sekolah ini dinamakan Sekolah Menengah Rendah Masjid Tanah. Pada awal penubuhannya, bilangan pelajar berjumlah 326 orang, 13 orang guru dan 5 orang kakitangan bukan guru.
Pada peringkat awal, pelajar-pelajar menumpang belajar di Sekolah Kebangsaan Masjid Tanah pada sesi petang iaitu melibatkan pelajar-pelajar kelas peralihan (2 kelas) dan tingkatan 1 (5 kelas).
Pada pertengahan tahun 1976 apabila sekolah ini siap sepenuhnya, pelajar-pelajar telah berpindah dan memulakan pelajaran di sekolah ini. Terdapat 4 blok bangunan sahaja pada awalnya.
Pada tahun 1988, kelas tingkatan 4 aliran sastera telah ditubuhkan di sekolah ini. Serentak dengan perkembangan tersebut, sekolah ini telah ditukar nama kepada Sekolah Menengah Masjid Tanah. Nama Sekolah Menengah Masjid Tanah tidak sesuai lagi dengan perkembangannya apabila ia telah memulakan kelas menengah atas.
Pada tahun 1990, nama sekolah ini sekali lagi mengalami perubahan apabila dengan rasmi dikenali sebagai Sekolah Menengah Kebangsaan Hang Kasturi, Masjid Tanah, Melaka.
Pada tahun 1996, terbina 1 blok bangunan 2 tingkat untuk makmal sains dan bengkel KH. Kelas Sains Tulen untuk tingkatan 4 mula dibuka.
Pada tahun 2002, dibina 2 blok bangunan tambahan iaitu 1 blok 4 tingkat untuk pentadbiran, kelas, bilik-bilik khas dan 1 blok 2 tingkat untuk makmal sains. Bangunan baru ini mula digunakan mulai 2004. Kini, terdapat 8 blok bangunan di sekolah ini.
Pada tahun 2003, mata pelajaran MPV Lanskap dan Nursery serta Katering dan Penyajian mula diajar dalam tingkatan 4. Seterusnya pada tahun 2007, mata pelajaran MPV Menservis Motosikal mula diajar dalam tingkatan 4. Sehingga November 2014, sekolah ini menampung pelajar seramai 955 orang murid dengan diterajui oleh pengetuanya iaitu Pn Noridah bt Ab. Rahim.
Terkini, sekolah telah mempunyai sebuah dewan terbuka yang dinamakan sebagai Dewan Terbuka Tan Sri  Abd Rahim Tambichik yang telah dirasmikan oleh YBhg Dato' Seri Ab Rauf Jusoh, Setiausaha Kerja UMNO Malaysia pada 23 Mei 2017, Selasa pada jam 3.00 petang.

Pelajar

Jumlah pelajar sekolah ini ialah seramai 986 orang. Mereka terdiri daripada kaum Melayu (84.2 %), Cina (10.9 %), India (4.6 %) dan lain-lain (0.3 %). Sekolah penyalur murid kepada sekolah ini ialah SK Sri Laksamana, SK Rantau Panjang, SK Bukit Beringin, SK Masjid Tanah, SK Thambi Chik Karim, SRJK(C) Masjid Tanah dan SRJK (T) Masjid Tanah.

Persekitaran

Sekolah ini terletak lebih kurang 2 km dari pekan Masjid Tanah. Kebanyakan pelajar sekolah ini berasal dari Kampong Solok Duku, Durian Daun, Paya Rumput, Londang, Bukit Beringin, Ayer Limau, Jeram dan Sri Tanjung. Persekitaran sekolah ini dikelilingi oleh kawasan perumahan seperti Taman Cahaya Emas, Taman Maju Jaya, Taman Sungai Baru dan lain-lain. Sekolah lain yang berada berhampiran dengan sekolah ini ialah SMK Sultan Alauddin, SMK Ghafar Baba, SK Sri Laksamana dan SRJK(C) Masjid Tanah.

Visi

SMK Hang Kasturi sekolah transformasi, insan terdidik, negara sejahtera

Misi

Melestarikan sistem pendidikan yang berkualiti untuk membangunkan potensi individu bagi memenuhi aspirasi negara.

Lagu sekolah

SMK Hang Kasturi
Kebanggaan kita bersama
Pelajarmu berbilang bangsa
Namamu harum sentiasa
Usaha jaya bahagia
Itulah semboyan kita
Berilmu tinggi berakhlak mulia
Menjadi insan yang takwa
Kami pelajar semua
Berdisiplin menjunjung cita
Harapan nusa dan bangsa
Majulah sekolah kita
Majulah sekolah kita

Pencapaian

Pada pertengahan 2015, Sekolah Menengah Kebangsaan Hang Kasturi ialah sekolah menengah yang pertama di negeri Melaka yang dipilih oleh Kementerian Pelajaran Malaysia untuk mengikuti Program Transformasi Sekolah (fasa 1) . Program Transformasi Sekolah dijalankan pada awal tahun 2016.
Program Transformasi Sekolah 2025 (TS25) merupakan sebahagian daripada usaha Kementerian Pendidikan Malaysia ke arah meningkatkan kemenjadian murid dan sekolah berkualiti.